paragraph_text: Mišić obavija ampulu Vateri (lat. ampulla hepatopancreatica), proteže se do malo distalnije od spoja glavnog žučovoda (lat. ductus choledochus) i glavnog gušteračnog voda (lat. ductus pancreaticus major). Na drugom kraju mišić dolazi do površine dvanaesnika. Otvor ampule u dvanaesnik se naziva lat. papilla duodeni major. Dio Oddijevog sfinktera oko gl. žučovoda i dio oko gušteračnog voda se mogu anatomski odvojiti, a imaju zajedničke funkcionalne karakteristike. Kružne nakupine mišićnih niti oko glavnog žučovoda, koje se nazivaju sfinkter žučovoda (Boydenov sfinkter), isprepletene su s mišićnim nitima sfinktera gl. pankreatičnog voda, koje okružuju distalni dio gl. pankreatičnog voda, a uzorak isprepletenosti izgleda poput broja osam.